149. löggjafarþing 2018–2019.

Þingskjal 1368 — 733. mál.

Svar

umhverfis- og auðlindaráðherra við fyrirspurn frá Birni Leví Gunnarssyni
um auglýsingar á samfélagsmiðlum.

1.	Hvaða útgjöld hafa ráðuneytið og stofnanir sem undir það heyra haft ár hvert frá árinu 2015 vegna auglýsinga eða kostaðrar dreifingar á samfélagsmiðlum, svo sem á Face
book, Instagram, YouTube og Twitter?

Upplýsingar um útgjöld umhverfis- og auðlindaráðuneytisins og stofnana sem undir það heyra og hafa einhver útgjöld vegna auglýsinga eða kostaðrar dreifingar á samfélagsmiðlum ár hvert frá árinu 2015 má finna í eftirfarandi töflu:

Heiti stofnunar	2015	2016	2017	2018
Umhverfis- og auðlindaráðuneytið	30.000	27.000	28.000	73.000
Umhverfisstofnun	111.439	210.017	151.940	285.540
Þingvallaþjóðgarður	0	10.000	0	0
Úrvinnslusjóður	0	0	0	100.000
Skipulagsstofnun	618	24.561	10.506	13.858
Landmælingar Íslands	0	0	0	9.700
Veðurstofa Íslands	0	0	5.300	0

2.	Hvaða stefnu hefur ráðherra að því er snertir auglýsingakaup á samfélagsmiðlum?

Ekki hefur verið mótuð stefna um auglýsingakaup umhverfis- og auðlindaráðuneytisins á samfélagsmiðlum af hálfu ráðherra. Á sínum eigin samfélagsmiðlum hefur ráðherra ekki keypt auglýsingar.

3.	Hvernig telur ráðherra það að kaupa auglýsingar eða kostaða dreifingu á erlendum samfélagsmiðlum samræmast stefnu ríkisstjórnarinnar um að efla íslenska fjölmiðla?

Markmið ríkisstjórnarinnar um eflingu fjölmiðla tekur til starfsumhverfis fjölmiðla í víðu samhengi, sbr. skýrslu mennta- og menningarmálaráðuneytisins um rekstrarumhverfi fjöl
miðla frá árinu 2018 og drög að frumvarpi mennta- og menningarmálaráðherra um opinberan fjárstuðning við öflun og miðlun frétta og fréttatengds efnis sem kynnt hefur verið í sam
ráðsgátt stjórnvalda. Auglýsingamarkaðurinn skiptir þar miklu máli ásamt öðru og er mikil
vægt að gagnsæi ríki um kaup opinberra aðila á auglýsingum, sbr. umfjöllun í framangreindri skýrslu mennta- og menningarmálaráðuneytisins. Er einnig mikilvægt til lengri tíma litið að fylgst verði með þróun auglýsingamarkaðar og hlutdeild samfélagsmiðla á honum og hvaða áhrif markaðshlutdeild slíkra miðla hefur á auglýsingatekjur annarra fjölmiðla. Eins og sjá má af svari við 1. tölul. fyrirspurnarinnar hefur umfang auglýsingakaupa og kostaðrar dreif
ingar á samfélagsmiðlum hjá umhverfis- og auðlindaráðuneytinu og stofnunum sem undir það heyra verið takmarkað á umliðnum árum. Verður ekki séð, að svo stöddu, að slík auglýsinga
kaup raski stefnu ríkisstjórnarinnar um eflingu íslenskra fjölmiðla.

Vert er að benda á að Umhverfisstofnun hefur veigamiklu hlutverki að gegna við fræðslu og miðlun upplýsinga til almennings, en það er sú stofnun ráðuneytisins sem er með hæstu útgjöldin til auglýsinga eða kostaðrar dreifingar á samfélagsmiðlum, sbr. töflu í svari við 1. tölul. fyrirspurnarinnar.